VSK sklep II Cp 417/2007
Sodna praksa višjih sodišč, 2007-06-12

Podlaga za izdajo izpodbijanega sklepa - sklepa o izročitvi nepremičnine kupcu, je določilo 192. čl. Zakona o izvršbi in zavarovanju (ZIZ), po katerem izda sodišče sklep, da se nepremičnina izroči kupcu in po pravnomočnosti sklepa v zemljiški knjigi vpiše nanj lastninska pravica na nepremičnini, potem ko je sklep o domiku pravnomočen in položena kupnina.

Pritožba se zavrne in p o t r d i sklep sodišča prve stopnje.

Z izpodbijanim sklepom je sodišče prve stopnje sklenilo, da se nepremičnina, vpisana v vl. št. 2396/18 k.o. I., z oznako 17.E, v naravi trisobno stanovanje v tretjem nadstropju v izmeri 65,78 m2, označeno s številko 14 in črko A, izroči kupcu F. d.o.o. (1. točka izreka); dolžnici je naložilo, da je dolžna v roku 30 dni po prejemu sklepa nepremičnino izprazniti in izročiti kupcu (2. točka izreka); po pravnomočnosti sklepa se pri navedeni nepremičnini vpiše lastninska pravica v korist in na ime kupca ter izbriše zaznamba sklepa o izvršbi opr. št. In pod Dn. št. in zaznamba sklepa o izvršbi opr. št. In pod Dn. št. (3. točka izreka).

Zoper sklep se po pooblaščencu pritožuje dolžnica s predlogom, da se sklep razveljavi in zadevo vrne sodišču prve stopnje v ponovno odločanje. Z odločitvijo se ne strinja. Smatra, da je bila prodaja stanovanja in celotni postopek prodaje voden brez ustrezne dokumentacije, da se v teku postopka ugovori dolžnice niso upoštevali v zadostni meri. Predvsem pa je z izpodbijanim sklepom eksistenčno ogrožena, saj je upokojenka z majhno pokojnino in nima primernega stanovanja za bivanje. Enako velja za njena otroka, ki sta tudi upnikova otroka. Oba otroka bosta na cesti brez strehe nad glavo. Zato predlaga, da se izvršitev sklepa odloži vsaj do konca leta 2007.

Podlaga za izdajo izpodbijanega sklepa - sklepa o izročitvi nepremičnine kupcu, je določilo 192. čl. Zakona o izvršbi in zavarovanju (ZIZ), po katerem izda sodišče sklep, da se nepremičnina izroči kupcu in po pravnomočnosti sklepa v zemljiški knjigi vpiše nanj lastninska pravica na nepremičnini, potem ko je sklep o domiku pravnomočen in položena kupnina. Ker sta bila v obravnavanem primeru izpolnjena oba pogoja, je sodišče prve stopnje ob izdaji izpodbijanega sklepa ravnalo pravilno. Kar navaja dolžnica v pritožbi, le pavšalno in nekonkretizirano, na odločitev v izpodbijanem sklepu ne more vplivati, saj je sklep o domiku že postal pravnomočen. Domik na dražbi pomeni za kupca originarno pridobitev lastninske pravice na prodani nepremičnini, sklep o izročitvi nepremičnine in vpisu v zemljiško knjigo pa je izdan le še zaradi formalnega zaključka izvršilnega postopka.

Neutemeljene so tudi pritožbene navedbe o eksistenčni ogroženosti dolžnice, lastni in njenih (upnikovih) otrok, ker nima drugega (primernega) stanovanja. Postopek izvršbe na predmetno nepremičnino traja namreč že več let, tako da je dolžnica že dolgo seznanjena z dejstvom, da se bo morala iz nepremičnine, ki je sredstvo izvršbe, izseliti. Kot je pravilno pojasnilo že sodišče prve stopnje, je v skladu z 2. odst. 192. čl. ZIZ odločilo, da se je dolžnica iz stanovanja dolžna izseliti v roku 30-ih dni, tak sklep predstavlja izvršilni naslov za izpraznitev in izročitev nepremičnine. O odlogu izvršbe pa odloča sodišče prve stopnje. Ker je glede na navedeno pritožba neutemeljena, jo je pritožbeno sodišče zavrnilo in potrdilo sklep sodišča prve stopnje (2. tč. 365. čl. Zakona o pravdnem postopku - ZPP, v zvezi s 15. čl. ZIZ).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.